Pienkvoetnuus vir twee Hollywood-glanspaartjiesDie sanger Meghan Trainor het ‘n foto van haar sonar op Instagram gedeel. (Foto: Meghan Trainor/Instagram) Daar is klaarblyklik iets in Hollywood se water! Die Amerikaanse sangeres Meghan Trainor (29), wat bekend is vir treffers soos “All about that base” en “Made you look”, en haar man, die akteur Daryl Sabara (30), het dié nuus op Today en aan People bevestig. Die egpaar is in 2019 getroud en het in 2021 hul eersteling, Riley, verwelkom. Trainor het op Today vertel dat sy reeds vier maande swanger is en tot nou toe haar bababoepie skelmpies onder oorgroot baadjies weggesteek het. Trainor en haar man, die akteur Daryl Sabara, saam met hul seun, Riley. (Foto: Meghan Trainor/Instagram) Sy het ook verklap dat sy en haar man, wat as kind bekendheid verwerf het vir sy rol in die fliek Spy Kids, graag vier kinders wil hê. “Ons droom is om ŉ groot gesin te hê, so ons is amper halfpad daar!” Die sangeres het ook aangekondig dat haar eerste boek, getiteld Dear Future Mama – wat sinspeel op haar trefferlied “Dear Future Husband” – in April op die rakke sal wees. In dié boek deel sy meer oor haar swangerskapervaring, asook wenke van haar persoonlike afrigter, ŉ geregistreerde dieetkundige en ginekoloog. People het berig dat die Maroon 5-voorsanger, Adam Levine (43), en sy vrou, die voormalige Victoria’s Secret-model Behati Prinsloo (34), nou ŉ gesin van vyf is. Levine en sy Namibies gebore modelvrou is reeds die ouers van dogters Gio Grace (4) en Dusty Rose (6). Die egpaar het nog nie self dié nuus bevestig of verdere besonderhede oor hul gesin se nuwe toevoeging gedeel nie. Prinsloo het wel gereeld met haar groeiende bababoepie op sosiale media gespog. Adam Levine en Behati Prinsloo. (Foto: Amy Sussman/Getty Images/AFP) Dié nuus volg skaars drie maande nadat die sanger in die sop beland het toe hy flankerende boodskappe aan iemand op Instagram gestuur het. Maroela Media het vroeër berig dat Levine in September verlede jaar erken het dat hy “oor die tou getrap het” en boodskappe aan die model Sumner Stroh gestuur het. Dit volg nadat ŉ TikTok-video waarin Stroh beweer dat sy ŉ jaar lange romantiese verhouding met Levine gehad het, soos ŉ veldbrand op sosiale media versprei het. Levine het egter hierdie beweringe dat sy ŉ buite-egtelike verhouding gehad het, ontken, maar gesê dat hy “swak oordeel” gebruik het. “My vrou en gesin is al waarvoor ek omgee in die lewe. Om so naïef en dom te wees deur dit wat vir my die belangrikste in die lewe is op die spel te plaas, was die grootste fout van my lewe. Ek sal dit nooit weer doen nie,” het Levine oor die voorval gesê. Bronne: People, E! News, Today.